Samid İmanov

Samid Gülağa oğlu İmanov () — Azərbaycan Silahlı Qüvvələrinin və Xüsusi Təyinatlı Qüvvələrin mayoru, Aprel döyüşləri şəhidi, Azərbaycanın Milli Qəhrəmanı.

 Həyatı 
Samid Gülağa oğlu İmanov 14 oktyabr 1981-ci ildə Neftçala rayonunun Həsənabad qəsəbəsində Gülağa və Xuraman İmanovların ailəsində anadan olmuşdur. Samid İmanov ailənin birinci oğul övladı idi. Onun özündən böyük Aybəniz və Gülbəniz (d. 1978) adında iki bacısı, Sadiq adında isə bir qardaşı var idi.

Samid İmanov 1988-ci ildə Neftçala rayonu 1 nömrəli tam orta məktəbinin birinci sinfinə getmiş, 1998-ci ildə isə həmin məktəbi bitirmişdir. Ardınca təhsilini Heydər Əliyev adına Ali Hərbi Məktəbdə davam etdirən İmanov 2003-cü ildə həmin hərbi məktəbi fərqlənmə diplomu ilə bitirmiş və Azərbaycan Respublikasının Prezidenti Heydər Əliyev tərəfindən mükafata layiq görülmüşdür.

Samid İmanov 2013-cü ilin iyununda dayısı qızı Badam xanım ilə ailə həyatı qurdu. Şəhidin 2014-cü il təvəllüdlü Fidan adlı qızı və 2016-cı il təvəllüdlü Turan adlı oğlu yadigar qalıb.

 Hərbi xidməti 
Samid İmanov 2004-cü ilin iyun ayından müxtəlif illərdə Xüsusi Təyinatlı Qüvvələrin hərbi hissəsində qrup komandiri müavini, qrup komandiri, bölük komandiri, dəstə komandiri və hərbi hissənin qərargah rəisi vəzifələrində xidmət edib.

Heydər Əliyev adına Ali Hərbi Məktəbi fərqlənmə diplomu ilə bitirən gənc zabit Samid İmanov özünü pəşəkar hərbçi kimi formalaşdırmaq üçün durmadan çalışıb. Elə bu yolda Samid İmanov Türkiyə Respublikasında "Daxili təhlükəsizlik əməliyyatlarının planlaşdırılması və icrası", "Komando təlimi və paraşütdən sərbəst atlamaq" kurslarına qatıldı. 2007-ci ildə "Anadolu-2007" və "Anadolu Qartalı-2007" birgə taktiki təlimlərlə yanaşı Samid İmanov həm də Pakistanda "Ləpirçi və antiterrorist", İsveçrədə "Dağ təlimi", Rumıniyada isə "Dağa dırmanma üzrə təlimatçı" kurslarında iştirak etdi.

2014-cü ilin avqust ayının əvvəllərində Azərbaycan-Ermənistan təmas xəttində baş verən atışma zamanı Samid İmanovun rəhbərliyi altında onun dəstəsi qarşı tərəfə keçdi və əməliyyat keçirdi. Döyüş nəticəsində Ermənistan Silahlı Qüvvələrinin 20 hərbi qulluqçusu məhv edildi.

Samid İmanov həm də bir müddət Azərbaycan Respublikası Müdafiə Naziri general–polkovnik Zakir Həsənovun mühafizə xidmətinin rəisi olub. Daha sonra isə mayor İmanov öz istəyi ilə yenidən Xüsusi Təyinatlı Qüvvələrin hərbi hissəsinə qayıtdı, hissənin qərargah rəisi və Xüsusi Təyinatlı Qoşunun komandasının köməkçi vəzifəsini icra etdi.

Samid İmanov 2015-ci il 9 mayda Rusiya Federasiyasının Moskva şəhərində, "Qırmızı meydan"-da faşizm üzərində qələbənin (1941–1945) 70 illiyi ilə bağlı baş tutan hərbi parada qatılmış və medalla təltif olunmuşdur.

 Aprel döyüşlərində iştirakı 
Mayor Samid İmanov 2016-cı ilin aprel ayının əvvəlində sonuncu döyüşə qatıldı. Azərbaycan–Ermənistan təmas xəttində 24 il fasilədən sonra başlayan amansız döyüşlərdə Samid İmanov Tərtər rayonunun Talış kəndi istiqamətində düşmən ilə atışdı.

Aprelin 3-dən 4-nə ötən gecə döyüş zamanı mayor İmanov neytral ərazidə ayağından və çiynindən qəlpə yarası aldı. Əsgərlər onu döyüş meydanından aparmaq istəsə də, Samid İmanov buna qəti sürətdə etiraz etdi və onun əvəzinə yaralı gizirin çıxarılmasını əmr etdi. Əsgərlərin etirazına baxmayaraq isə mayor İmanov əmrin icra edilməsi üçün qəti göstəriş verdi. Yaralı giziri döyüş meydanından çıxaran əsgərlər həmin ərazinin artıq təhlükəli olmasına baxmayaraq Samid İmanovu aparmaq üçün yenidən döyüş meydanına qayıtdı, amma mayor İmanov artıq orada deyildi. Samid İmanov əsgərləri ərazidən uzaqlaşandan sonra erməni tərəfə əsir düşməmək üçün oradan uzaqlaşdı. Bütün mərmiləri qurtaran mayor İmanov düşmənə erməni tərəfinə sağ düşməmək üçün əlində qumbara saxlamışdı. Səhərə qədər əsgərlər onu tapmadığı üçün isə mayor Samid İmanov qan axma nəticəsində qəhrəmancasına şəhid oldu. Aprelin 8-i Samid İmanovun nəşi neytral ərazidən götürüldü və doğma Neftçala rayonuna aparıldı.

Aprelin 9-u isə mayor Samid İmanov anadan olduğu Neftçala şəhərinin Şəhidlər Xiyabanında izdihamla son mənzilə yola salındı. Dəfn mərasiminə minlərlə şəhər sakini ilə yanaşı şəhidin xidmət etdiyi hərbi hissənin əsgər və zabitləridə qatıldı. Azərbaycanın dövlət himni səsləndiriləndən sonra yaylım atəşinin sədaları altında mayor Samid İmanovun uğrunda şəhid olduğu torpağa tapşırıldı. Mayorun tabutuna çəkilən bayraq isə şəhidin qardaşı Sadiq İmanova təqdim olundu.

2016-cı ilin 19 aprelində Azərbaycan Respublikası Prezidenti və Azərbaycan Silahlı Qüvvələrinin Ali Baş Komandası İlham Əliyevin 1966 nömrəli sərəncamı ilə Azərbaycan Respublikasının ərazi bütövlüyünün qorunub saxlanılmasında xüsusi xidmətlərinə və döyüş tapşırığını yerinə yetirərkən göstərdiyi şəxsi igidliyə görə mayor Samid Gülağa oğlu İmanova ölümündən sonra "Azərbaycanın Milli Qəhrəmanı" adına layiq görüldü.

Mayın 16-sı isə Azərbaycan Respublikası Müdafiə Naziri general–polkovnik Zakir Həsənov mayor Samid İmanovun ölümündən sonra layiq görüldüyü "Azərbaycanın Milli Qəhrəmanı" adını mayorun atası Gülağa İmanova təqdim etdi.

 Təltif və mükafatları 
 50x50px|"Hərbi xidmətdə fərqlənməyə görə" III dərəcəli medalı (2004) — "Hərbi xidmətdə fərqlənməyə görə" III dərəcəli medalı
 50x50px|"Hərbi xidmətdə fərqlənməyə görə" II dərəcəli medalı (2006) — "Hərbi xidmətdə fərqlənməyə görə" II dərəcəli medalı
 50x50px|"Azərbaycan Silahlı Qüvvələrinin 90 illiyi" yubiley medalı (2008) — "Azərbaycan Silahlı Qüvvələrinin 90 illiyi" yubiley medalı
 50x50px|"Qüsursuz xidmətə görə" III dərəcəli medalı (2008) — "Qüsursuz xidmətə görə" III dərəcəli medalı
  (2013) — "Azərbaycan Silahlı Qüvvələrinin 95 illiyi" yubiley medalı
 50x50px|"Qüsursuz xidmətə görə" II dərəcəli medalı (2013) — "Qüsursuz xidmətə görə" II dərəcəli medalı
 50x50px|"Qələbə günü münasibətilə baş tutan hərbi parada qatıldığına görə" medalı (2014) — "Qələbə günü münasibətilə baş tutan hərbi parada qatıldığı görə" medalı
 50x50px|"Qızıl Ulduz" medalı (2016) — "Azərbaycanın Milli Qəhrəmanı" və "Qızıl Ulduz" medalı

 İrsi 
2016-cı il 3 noyabrda Neftçala şəhərində, Heydər Əliyev Mərkəzində Mədəniyyət və Turizm Nazirliyinin sifarişi ilə ekranlaşdırılan "Samidə məktub" sənədli filmi nümayiş olundu. "Yaddaş" Sənədli Filmlər Studiyasının "Milli Qəhrəmanlar" silsiləsində ərsəyə gələn sənədli filmin ssenari müəllifi və rejissoru Kamran Qasımovdur. Xronometrajı 16 dəqiqə olan sənədli filmdə Samid İmanovun keçdiyi şərəfli həyat yolundan bəhs olundu.

Elə həmin ilin 14 oktyabrda Samid İmanovun 35 illik yubileyinə həsr olunan tədbir baş tutdu. Neftçala şəhərində, Heydər Əliyev Mərkəzində keçirilən tədbirdən əvvəl mayor İmanovun həyat və döyüş yolu haqqında sərgi nümayiş olundu. Sərgidə Samid İmanovun diplomları, rəsmi sənədləri, medalları və hərbi geyimləri, eləcə də digər əşyaları nümayiş olundu. Daha sonra tədbirdə onun haqqında sənədli film nümayiş olundu. Sonda mayor İmanovun döyüş yoldaşları onun haqqında xatirələrini bölüşdü.

Neftçala şəhərində küçələrdən biri və orta təhsil aldığı Neftçala şəhər 1 saylı məktəb Samid İmanovun adını daşıyır.

 İstinadlar 

 Xarici keçidlər 
 Samid İmanov haqqında "İctimai" telekanalında yayımlanan sənədli film
 Samid İmanov haqqında "Lider" telekanalında yayımlanan video-süjet

Kateqoriya:Neftçala rayonunda doğulanlar
Kateqoriya:"Hərbi xidmətdə fərqlənməyə görə" medalı ilə təltif edilənlər
Kateqoriya:"Qüsursuz xidmətə görə" medalı ilə təltif edilənlər
Kateqoriya:"Azərbaycan Silahlı Qüvvələrinin 90 illiyi" yubiley medalı ilə təltif edilənlər
Kateqoriya:"Azərbaycan Silahlı Qüvvələrinin 95 illiyi" yubiley medalı ilə təltif edilənlər
Kateqoriya:Neftçala rayonunda dəfn olunanlar
Kateqoriya:Neftçala Şəhidlər Xiyabanında dəfn olunanlar
Kateqoriya:Azərbaycanın Milli Qəhrəmanları
Kateqoriya:Aprel döyüşlərində Azərbaycan tərəfdən həlak olanlar